Judita (Šarić)/Glava 12.
1 Tada zapovjedi, da ona uđe tamo, gdje je bilo spremljeno njegovo blago, i naloži, da ondje ostane, i odredi, da će joj se davati od njegova stola.

2 Judita mu odvrati: »Sada ne mogu jesti od onoga, što zapovijedaš neka mi se daje, da ne dođe na me grijeh, nego ću jesti od onoga, što sam donijela sebi.«

3 Holoferne joj reče: »Ako ti ponestane toga, što si donijela sa sobom, što ćemo ti učiniti onda?«

4 Judita odgovori: »Tako živ bio ti, gospodaru moj, služavka tvoja ne će svega toga potrošiti, dok ne učini Bog rukom mojom ono, što namislih.« Tada je odvedoše sluge njegove u šator, što joj ga je bio odredio.

5 Kad je ulazila, zamoli, da joj se dopusti noću i pred zoru izaći iz tabora, da moli i zaziva Gospoda.

6 On zapovjedi komornicima svojim, neka izlazi i dolazi, da se klanja Bogu svojemu, za tri dana, kako joj je volja!

7 I ona je izlazila noću u dolinu betulijsku i umivala se na studencu.

8 I kad je opet uzlazila, molila bi se Gospodu, Bogu Izraelovu, da joj upravi put njezin, kako bi izbavila narod svoj.

9 Tada bi opet unišla u šator i ostala bi tamo natašte, dok ne bi uzela jelo svoje uveče.

10 Četvrti dan dade Holoferne slugama svojim gozbu i zapovjedi svojemu dvoraninu Vagan: »Idi i nagovori onu Hebrejku, da pristane dragovoljno, te prebiva sa mnom!

11 Jer je sramota u Asiraca, ako se žena naruga čovjeku i otide od njega netaknuta.«

12 Vagao otide k Juditi i reče: »Lijepa djevojka ne treba se plašiti unići gospodaru mojemu, da je počasti i da blaguje s njim i da pije vino u veselju.«

13 Judita mu odgovori: »Tko sam ja, da se protivim gospodaru svojemu?

14 Učinit ću sve, što je lijepo i dobro pred njim. što se dopada njemu, to će meni biti najbolje svega vijeka mojega.«

15 Ona ustade, uresi se odjećom svojom, uniđe i stade pred njega.

16 Holofernu zaigra srce, jer je gorio od požude za njom.

17 Holoferne joj reče: »Pij sada, sjedi i budi vesela, jer si našla milost u mene!«

18 Judita odvrati: »Pit ću, gospodaru, jer danas sam više počašćena negoli ikad u svemu životu svojemu.«

19 I uzela je, i jela je, i pila je pred njim, što joj je bila ugotovila služavka njezina.

20 Holoferne se razveselio s nje, i pio je vina vrlo mnogo, toliko, koliko ga još nikad u životu svojemu nije pio.

Judita (Šarić)